CELEX: 32015R1383
Language: mt
Date: 2015-05-28 00:00:00
Title: Regolament ta' Delega tal-Kummissjoni (UE) 2015/1383 tat-28 ta' Mejju 2015 li jemenda r-Regolament Delegat (UE) Nru 639/2014 rigward il-kundizzjonijiet ta' eliġibbiltà marbuta mar-rekwiżiti tal-identifikazzjoni u tar-reġistrazzjoni tal-annimali għall-appoġġ akkoppjat skont ir-Regolament (UE) Nru 1307/2013 tal-Parlament Ewropew u tal-Kunsill

13.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 214/1
            
         REGOLAMENT TA' DELEGA TAL-KUMMISSJONI (UE) 2015/1383
   tat-28 ta' Mejju 2015
   li jemenda r-Regolament Delegat (UE) Nru 639/2014 rigward il-kundizzjonijiet ta' eliġibbiltà marbuta mar-rekwiżiti tal-identifikazzjoni u tar-reġistrazzjoni tal-annimali għall-appoġġ akkoppjat skont ir-Regolament (UE) Nru 1307/2013 tal-Parlament Ewropew u tal-Kunsill
   IL-KUMMISSJONI EWROPEA,
   Wara li kkunsidrat ir-Regolament (UE) Nru 1307/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi regoli għal pagamenti diretti lill-bdiewa taħt skemi ta' appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (1), u b'mod partikolari l-Artikolu 52(9)(a) tiegħu,
   Billi:
   
               (1)
            
            
               Skont l-Artikolu 52 tar-Regolament (UE) Nru 1307/2013 l-Istati Membri jistgħu jagħtu appoġġ akkoppjat lill-bdiewa skont il-kundizzjonijiet stipulati f'Kapitolu 1 tat-Titolu IV ta' dak ir-Regolament u f'att delegat li għandu jiġi adottat mill-Kummissjoni.
            
         
               (2)
            
            
               Skont l-Artikolu 53(4) tar-Regolament Delegat tal-Kummissjoni (UE) Nru 639/2014 (2), meta l-miżura tal-appoġġ akkoppjat tkun tikkonċerna l-annimali tal-ifrat u/jew in-nagħaġ u l-mogħoż, l-Istati Membri, bħala kundizzjoni għall-eliġibbiltà għall-appoġġ, iridu jiddefinixxu r-rekwiżiti tal-identifikazzjoni u tar-reġistrazzjoni tal-annimali kif previst fir-Regolament (KE) Nru 1760/2000 tal-Parlament Ewropew u tal-Kunsill (3) jew fir-Regolament tal-Kunsill (KE) Nru 21/2004 (4) rispettivament. Bħala konsegwenza, annimal li ma jikkonformax ma' dawk ir-rekwiżiti tal-identifikazzjoni u tar-reġistrazzjoni mqar darba, jibqa' mhux eliġibbli għal appoġġ akkoppjat volontarju tul ħajtu kollha, irrispettivament jekk dak li jkun ikunx għamel tajjeb għan-nuqqas wara.
            
         
               (3)
            
            
               Sabiex jiġu rimedjati sitwazzjonijiet bħal dawn, l-Artikolu 117 tar-Regolament tal-Kunsill (KE) Nru 73/2009 (5) kien jipprevedi li fil-każ tal-pagamenti għaċ-ċanga u għall-vitella, annimal kellu jitqies eliġibbli jekk l-informazzjoni meħtieġa tkun ngħatat lill-awtorità kompetenti fl-ewwel jum tal-perjodu taż-żamma tal-annimal.
            
         
               (4)
            
            
               Minħabba l-fatt li l-pagamenti għaċ-ċanga u għall-vitella ġew aboliti u peress li l-perjodu taż-żamma ma għadux kundizzjoni ta' eliġibbiltà għal appoġġ akkoppjat volontarju, l-Artikolu 53(4) tar-Regolament Delegat (UE) Nru 639/2014 ma fihx dispożizzjoni simili.
            
         
               (5)
            
            
               Madankollu, sabiex tkun żgurata l-proporzjonalità u mingħajr preġudizzju għall-kundizzjonijiet oħra applikabbli ta' eliġibbiltà li jkunu stabbiliti mill-Istat Membru, l-annimali tal-ifrat għandhom jitqiesu eliġibbli għall-appoġġ sakemm jikkonformaw mar-rekwiżiti tal-identifikazzjoni u tar-reġistrazzjoni sa ċertu data. Sabiex tinżamm il-konsistenza, dik ir-regola għandha tapplika wkoll għan-nagħaġ u għall-mogħoż.
            
         
               (6)
            
            
               Dan ir-Regolament għandu japplika fir-rigward tal-applikazzjonijiet għall-għajnuna għall-bhejjem marbuta mas-sena kalendarja tal-2015 u mas-snin sussegwenti,
            
         ADOTTAT DAN IR-REGOLAMENT:
   Artikolu 1
   Fl-Artikolu 53(4) tar-Regolament Delegat (UE) Nru 639/2014, jiżdiedu s-sottoparagrafi li ġejjin:
   
      “Madankollu, mingħajr preġudizzju għal kundizzjonijiet oħra ta' eliġibbiltà, annimal għandu jitqies ukoll eliġibbli għall-appoġġ meta r-rekwiżiti tal-identifikazzjoni u tar-reġistrazzjoni msemmijin fl-ewwel sottoparagrafu jiġu ssodisfati sa data li għandha tiġi stabbilita mill-Istat Membru u li ma għandhiex tkun iktar tard:
      
                  (a)
               
               
                  mill-ewwel jum tal-perjodu taż-żamma tal-annimal, meta jiġi applikat perjodu taż-żamma;
               
            
                  (b)
               
               
                  minn data magħżula abbażi ta' kriterji oġġettivi u konsistenti mal-miżura korrispondenti nnotifikata skont l-Anness I, meta ma jiġi applikat l-ebda perjodu taż-żamma.
               
            Sal-15 ta' Settembru 2015, l-Istati Membri għandhom jinnotifikaw lill-Kummissjoni dwar id-dati msemmija fit-tieni sottoparagrafu.”
   
   Artikolu 2
   Dan ir-Regolament jidħol fis-seħħ fis-seba' jum wara l-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Japplika mill-1 ta' Jannar 2015.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-28 ta' Mejju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 608.
   
      (2)  Ir-Regolament Delegat tal-Kummissjoni (UE) Nru 639/2014 tal-11 ta' Marzu 2014 li jissupplimenta r-Regolament (UE) Nru 1307/2013 tal-Parlament Ewropew u tal-Kunsill li jistabbilixxi regoli għal pagamenti diretti lil bdiewa skont skemi ta' appoġġ fi ħdan il-qafas tal-politika agrikola komuni u li jemenda l-Anness X ta' dak ir-Regolament (ĠU L 181, 20.6.2014, p. 1).
   
      (3)  Ir-Regolament (KE) Nru 1760/2000 tal-Parlament Ewropew u tal-Kunsill tas-17 ta' Lulju 2000 li jistabbilixxi sistema għall-identifikazzjoni u r-reġistrazzjoni tal-bhejjem tal-ifrat u dwar it-tikkettjar tal-laħam taċ-ċanga u tal-prodotti tal-laħam taċ-ċanga u li jħassar ir-Regolament tal-Kunsill (KE) Nru 820/97 (ĠU L 204, 11.8.2000, p. 1).
   
      (4)  Ir-Regolament tal-Kunsill (KE) Nru 21/2004 tas-17 ta' Diċembru 2003 li jistabbilixxi sistema għall-identifikazzjoni u r-reġistrazzjoni tal-annimali ovini u kaprini u li jemenda r-Regolament (KE) Nru 1782/2003 u d-Direttivi 92/102/KEE u 64/432/KEE (ĠU L 5, 9.1.2004, p. 8).
   
      (5)  Ir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għall-bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka ir-Regolament (KE) Nru 1782/2003 (ĠU L 30, 31.1.2009, p. 16).